## El Consell acorda flexibilitzar els terminis de la convocatòria d’ajudes a empreses d’economia social

*** El cooperativisme compta en l’actualitat amb 2.590 empreses que generen 62.605 llocs de treball directes
* En setembre es farà una sessió oberta a totes les cooperatives i gestors per a informar sobre la convocatòria**

El Consell flexibilitzarà els terminis de la convocatòria d’ajudes a empreses d’economia social per a 2025 amb l’objectiu de facilitar la sol·licitud de subvencions per part de les cooperatives.

Este ha sigut un dels principals acords als quals ha arribat el secretari autonòmic d’Ocupació, Antonio Galvañ, amb el sector de les cooperatives valencianes en una trobada de treball per a aprofundir en la col·laboració publicoprivada entre la Generalitat i Concoval.

A la reunió han assistit, a més del secretari autonòmic, el director general de Treball, Cooperativisme i Seguretat Laboral, Andrés Lluch i el president de Concoval, Emilio Sampedro, acompanyat per una representació del consell rector de l’entitat.

Fruit de la jornada de treball s’ha acordat organitzar conjuntament una sessió informativa, oberta a totes les cooperatives i gestors, en la primera setmana de setembre, per a animar a la presentació de sol·licituds i resoldre dubtes sobre la seua gestió.

El Consell ha realçat un sector que representa un dels àmbits més potents de l’economia valenciana, amb una facturació pròxima als 10.000 milions d’euros (9.592 milions d’euros) equivalent al 7,18 % del producte interior brut (PIB) autonòmic.

El cooperativisme compta en l’actualitat amb 2.590 empreses que generen 62.605 llocs de treball directes, segons dades de l’informe elaborat conjuntament per la Confederació de Cooperatives de la Comunitat Valenciana (CONCOVAL) i Valestat, el portal estadístic de l’economia social valenciana de CIRIEC-Espanya.

Fecha: 24/07/2025